Un bărbat din Olt a sesizat lipsa fratelui său după aproape șase luni. L-a văzut ultima dată în prima zi a anului
Un bărbat din Olt a fost dat dispărut de fratele său marți, deși nu îl mai văzuse din prima zi a anului 2024.
Oprea Moale, în vârstă de 53 de ani, originar din comuna Nicolae Titulescu, dar domiciliat în comuna Găneasa, a fost văzut ultima dată pe 1 ianuarie 2024, atunci când ar fi plecat la muncă, potrivit evenimentdeolt.ro.
Fratele său l-a dat dispărut marți.
„La data de 21 mai 2024, Inspectoratul de Poliție Județean Olt a fost sesizat, de un bărbat, cu privire la faptul că fratele său, Oprea Moale, în vârstă de 53 de ani, ar fi plecat voluntar, în data de 1 ianuarie 2024, de la locul de muncă din comuna Găneasa, județul Olt, și nu mai știe nimic despre acesta. Semnalmente: înălțime 1,65 – 1,70 metri, greutate 60 – 65 de kilograme, față ovală, păr grizonat, tuns scurt, ochi căprui, iar ca semn particular, bărbatul are pe obrazul drept o cicatrice de formă rotundă”, a declarat subinspector Cosmin Lupu, purtător de cuvânt al IPJ Olt.
Cei care pot furniza informații ce pot ajuta la găsirea bărbatului din Găneasa sunt rugați să anunțe cea mai apropiată unitate de poliție sau să sune la numărul de urgență 112.